SL Uradni list Evropske unije L 73/13

SKLEP št. 234/2008/ES EVROPSKEGA PARLAMENTA IN SVETA

z dne 11. marca 2008

o ustanovitvi Evropskega svetovalnega odbora za statistiko in razveljavitvi Sklepa Sveta 91/116/EGS

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti, in zlasti člena 285 Pogodbe,

ob upoštevanju predloga Komisije,

ob upoštevanju mnenja Evropskega ekonomsko-socialnega odbora (1),

po posvetovanju z Odborom regij,

v skladu s postopkom iz člena 251 Pogodbe (2),

ob upoštevanju naslednjega:

(1) Za pripravo in razvoj politike statističnih informacij Skupnosti je bistveno posvetovanje z uporabniki in proizvajalci statističnih informacij ter anketiranci, ki se odzovejo na zahteve po takšnih informacijah.

(2) Evropski svetovalni odbor za statistične informacije na gospodarskem in socialnem področju, ustanovljen s Sklepom Sveta 91/116/EGS (3), trenutno pomaga Svetu in Komisiji pri usklajevanju ciljev politike statističnih informacij Skupnosti ob upoštevanju zahtev uporabnikov in stroškov, ki jih nosijo posredovalci in proizvajalci informacij.

(3) Medtem ko se je Evropski svetovalni odbor za statistične informacije na gospodarskem in socialnem področju izkazal kot koristen organ, pa spremembe v Skupnosti, zlasti širitev na 27 držav članic, zahtevajo številne spremembe glede njegove vloge, nalog, sestave in postopkov. Zaradi jasnosti je primerno, da se ta odbor nadomesti z novim Evropskim svetovalnim odborom za statistiko („odbor“).

(4) Odbor bi moral prispevati k tesnejšemu sodelovanju pri načrtovanju programov, s čimer bi izboljšali upravljanje evropskega statističnega sistema in povečali kakovost statističnih podatkov Skupnosti. Zato je treba ohraniti tesno sodelovanje z Odborom za statistični program, ustanovljenim s Sklepom Sveta 89/382/EGS, Euratom (4) in Odborom za monetarno, finančno in plačilno-bilančno statistiko, ustanovljenim s Sklepom Sveta 91/115/EGS (5).

(5) Treba je doseči ravnotežje med potrebo po zmanjšanju števila članov, da bi se zagotovilo učinkovitejše delovanje odbora v razširjeni Skupnosti na eni strani, in potrebo po zastopanosti vseh zainteresiranih strani na drugi strani, kot je v svojih sklepih z dne 8. novembra 2005 zahteval Svet.

(6) Zaradi doseganja ciljev boljše ocene in uravnoteženja koristi in stroškov statističnih potreb Skupnosti ter zaradi uskladitve in zmanjšanja obremenitve zakonodaje Skupnosti, s čimer bi se zagotovila usklajenost z vedno večjim povpraševanjem, bi moral imeti odbor večjo vlogo pri pripravi in izvajanju statističnega programa Skupnosti.

(7) Odbor bi moral služiti kot orodje za zbiranje nasvetov uporabnikov, anketirancev in proizvajalcev statističnih informacij v zvezi s cilji politike statističnih informacij Skupnosti.

(8) Sklep 91/116/EGS je zato treba razveljaviti –

SKLENILA:

Člen 1

Evropski svetovalni odbor za statistiko

1. Ustanovi se Evropski svetovalni odbor za statistiko (v nadaljevanju „odbor“).

2. Odbor pomaga Svetu, Evropskemu parlamentu in Komisiji pri zagotavljanju, da bodo zahteve uporabnikov in stroški, ki jih imajo posredovalci in proizvajalci informacij, upoštevani pri usklajevanju strateških ciljev in prednostnih nalog politike statističnih informacij Skupnosti.

3. Ta pomoč zajema vsa statistična področja, ki so pomembna za politiko statističnih informacij Skupnosti.

Člen 2

Naloge

1. Komisija se s Svetovalnim odborom za statistiko posvetuje v zgodnji fazi priprave statističnega programa Skupnosti. Odbor predloži svoje mnenje zlasti glede:

(a) ustreznosti statističnega programa Skupnosti v zvezi z zahtevami evropske integracije in razvoja, kakor jih izražajo institucije Skupnosti, državni in regionalni organi, različne gospodarske in socialne kategorije ter znanstveni krogi;

(b) ustreznosti statističnega programa Skupnosti v zvezi z dejavnostmi Skupnosti ob upoštevanju gospodarskega, družbenega in tehničnega razvoja;

(c) usklajenosti glede prednostnih nalog in sredstev med različnimi področji v statističnem programu Skupnosti, letnem statističnem programu dela Komisije in možnosti za ponovno opredelitev prednostnih nalog statističnega dela;

(d) ustreznosti sredstev, potrebnih za izvajanje statističnega programa Skupnosti, vključno s stroški, ki jih imajo Skupnost in nacionalni organi, ter sorazmernostjo obsega, stopnje podrobnosti in stroškov statistike Skupnosti s potrebami uporabnikov;

(e) stroškov, povezanih z zagotavljanjem statističnih informacij s strani posredovalcev informacij, in možnosti zmanjševanja obremenitev anketirancev, zlasti malih in srednje velikih podjetij.

2. Odbor tudi opozori Komisijo na področja, na katerih je morda treba razviti nove statistične dejavnosti, in Komisiji svetuje, kako povečati ustreznost statističnih podatkov Skupnosti za uporabnike ob upoštevanju stroškov posredovalcev in proizvajalcev informacij.

Člen 3

Odnosi z institucijami Skupnosti in drugimi organi

1. Na zahtevo Evropskega parlamenta, Sveta ali Komisije poda odbor mnenja o zadevah v zvezi z zahtevami uporabnikov in stroški za pošiljatelje podatkov pri razvoju politike statističnih informacij Skupnosti, prednostnih nalogah statističnega programa Skupnosti, vrednotenju obstoječih statistik, kakovosti podatkov in načinu razširjanja.

2. Odbor poda mnenja in pripravi poročila o zahtevah uporabnikov in stroških, ki jih imajo posredovalci podatkov pri proizvodnji in pošiljanju statistik Skupnosti, Evropskemu parlamentu, Svetu in Komisiji, kadar koli meni, da je to potrebno za izpolnitev naloge.

Komisija letno poroča, na kakšen način je upoštevala mnenja odbora.

3. Da bi izpolnil svoje naloge, odbor sodeluje z Odborom za statistični program in Odborom za monetarno, finančno in plačilno-bilančno statistiko. Redno ju obvešča o svojih mnenjih glede nalog iz člena 2 ter jima pošilja mnenja in poročila, ki jih je sestavil v skladu z odstavkoma 1 in 2 tega člena.

4. Odbor vzpostavi odnose z nacionalnimi sveti uporabnikov statistik.

Člen 4

Sestava in postopki imenovanja

1. Odbor sestavlja 24 članov, kakor sledi:

(a) Komisija imenuje 12 članov po posvetovanju z Evropskim parlamentom in Svetom. Delujejo neodvisno. Za imenovanje teh članov vsaka država članica pošlje Komisiji seznam treh kandidatov z dobro strokovno usposobljenostjo na statističnem področju. Komisija si prizadeva, da bo dvanajst izbranih članov enakovredno zastopalo uporabnike, anketirance in druge zainteresirane strani v statistiki Skupnosti (vključno z znanstvenimi krogi, socialnimi partnerji in civilno družbo). Člani svoje dolžnosti izpolnjujejo v svojem imenu;

(b) enajst članov neposredno imenujejo institucije in organi, katerih člani so, in sicer: (i) en član kot predstavnik Evropskega parlamenta; (ii) en član kot predstavnik Sveta; (iii) en član kot predstavnik Evropskega ekonomsko-socialnega odbora; (iv) en član kot predstavnik Odbora regij; (v) en član kot predstavnik Evropske centralne banke; (vi) dva člana kot predstavnika Odbora za statistični program; (vii) en član, ki zastopa združenje evropske poslovne konfederacije (BUSINESSEUROPE); (viii) en član, ki zastopa Evropsko konfederacijo sindikatov; (ix) en član, ki zastopa Evropsko združenje obrti, malih in srednje velikih podjetij, ter (x) Evropski nadzornik za varstvo podatkov;

(c) generalni direktor Eurostata je član organa po uradni dolžnosti in nima glasovalne pravice.

2. Seznam članov se objavi v seriji C Uradnega lista Evropske unije.

Člen 5

Trajanje mandata

1. Člani odbora so imenovani za obdobje petih let z možnostjo enkratnega ponovnega imenovanja. Po izteku mandata ostanejo člani na svojem položaju do zamenjave ali obnove mandata.

2. Če član odstopi pred iztekom svojega mandata, ga do konca mandata nadomesti nov član, imenovan v skladu s členom 4.

Člen 6

Sestava in delovanje odbora

1. Odbor med svojimi člani izvoli svojega predsednika, ki ga imenuje Komisija. Predsednik je imenovan za obdobje petih let z možnostjo enkratnega ponovnega imenovanja.

2. Predsednik vsaj enkrat na leto skliče odbor na lastno pobudo ali na zahtevo vsaj ene tretjine članov.

3. Pri pripravi mnenj o zelo zapletenih statističnih zadevah lahko odbor s soglasjem Komisije ustanovi začasne delovne skupine, ki jim predseduje član Svetovalnega odbora za statistiko. Vsako začasno delovno skupino sestavljajo strokovnjaki, pri čemer mora biti zagotovljeno ustrezno ravnovesje med njihovimi poklicnimi izkušnjami in geografsko porazdelitvijo. Predsedniki teh delovnih skupin predložijo rezultate svojih posvetovanj na zasedanju odbora v obliki poročila.

4. Odbor lahko za izvedbo nalog naroči pripravo študij in organizira seminarje.

5. Predstavniki zadevnih služb Komisije se lahko kot opazovalci udeležijo zasedanj odbora in delovnih skupin.

Predsednik lahko dovoli udeležbo na zasedanjih odbora tudi drugim opazovalcem.

6. Administrativne posle odbora in delovnih skupin zagotovi Komisija.

7. Izdatki Svetovalnega odbora za statistiko so zajeti v načrtu proračunskih prihodkov in odhodkov Komisije.

Člen 7

Postopki odločanja

Postopki odločanja odbora so natančno opredeljeni v njegovem poslovniku.

Člen 8

Zaupnost

Brez poseganja v člen 287 Pogodbe člani odbora ne smejo razkrivati informacij, do katerih so prišli prek odbora ali dela delovnih skupin, če jih Komisija obvesti, so takšne informacije upravičeno zaupne narave ali da bi zahtevano mnenje ali zastavljeno vprašanje pomenilo razkritje takšnih zaupnih informacij.

Člen 9

Poslovnik

Po posvetovanju s Komisijo odbor sprejme svoj poslovnik. Poslovnik se v obvestilo pošlje Evropskemu parlamentu in Svetu.

Člen 10

Razveljavitev

Sklep 91/116/EGS se razveljavi.

Člen 11

Začetek veljavnosti

Ta sklep začne veljati 15. junija 2008.

V Strasbourgu, 11. marca 2008 Za Evropski parlament Predsednik H.-G. PÖTTERING Za Svet Predsednik J. LENARČIČ

(1) UL C 97, 28.4.2007, str. 1.

(2) Mnenje Evropskega parlamenta z dne 24. oktobra 2007 (še ni bilo objavljeno v Uradnem listu) in Sklep Sveta z dne 14. februarja 2008.

(3) UL L 59, 6.3.1991, str. 21. Sklep, kakor je bil spremenjen s Sklepom 97/255/ES (UL L 102, 19.4.1997, str. 32).

(4) UL L 181, 28.6.1989, str. 47.

(5) UL L 59, 6.3.1991, str. 19. Sklep, kakor je bil nadomeščen s Sklepom 2006/856/ES (UL L 332, 30.11.2006, str. 21).